Interior শব্দটি এসেছে ল্যাটিন শব্দ Intro থেকে - যার অর্থ ভিতর, এর সাথে যুক্ত হয়েছে Design শব্দটি - যার অর্থ নকশা । এ দুটি শব্দ একত্রিত করলে হয় Interior Design। যার আভিধানিক অর্থ দাঁড়ায় অভ্যন্তরীণ নকশা বা অন্দর সজ্জা। তবে সাধারণত ইন্টেরিয়র ডিজাইন বলতে ঘর গোছানোকে বুঝে থাকি আমরা, বাস্তবে শুধু ঘর গোছানো নয় ইন্টেরিয়র ডিজাইন আরো ব্যাপক অর্থে ব্যবহৃত হয়। খেয়াল করলে দেখা যাবে প্রতিটি ঘরের গৃহিণীতো বটেই অন্যান্য সদস্যরাও বাড়ির সাজসজ্জায় বেশ পারদর্শী এবং আগ্রহী। বাড়ি কি রঙ করবেন, বেডরুম কতটুকু স্পেসে হবে, কোথায় কোন আসবাব রাখবেন, ডাইনিংটা কেমন হবে, রান্নাঘরে কোন কেবিনেট লাগাবেন, মোটকথা ঘর 'ডেকোরেশনের' এমন চিন্তা-ভাবনায় খুব উৎসাহী হয়ে বাজার থেকে পছন্দ মতন জিনিস কিনে সাজিয়ে ফেলেন। এই সাজানোকে 'ডেকোরেশনই' বলা যায়। কারন এই কাজে কোন বিজ্ঞান সম্মত ও প্রকৌশলগত নিজস্ব সৃজনশীলতা নেই। আসলে অনেকেই কিন্তু ভাবেন বাসা বা অফিস যেমন আছে, তন্মধ্যে সোফা-কার্পেট বা আনুষঙ্গিক জিনিসপত্র সুন্দর করে গুছিয়ে রাখার নামই হয়তো ইন্টেরিয়র ডিজাইন। বিষয়টি কিন্তু মোটেও তেমন নয়। কেন না ইন্টেরিয়র ডিজাইনটা হল হলিস্টিক ব্যাপার। এক কথায় দরজাটা কেমন হবে, কোথায় বা কোন টাইপের আল্পনা বা নকশা করলে সুন্দর লাগবে, জানালাটা কোন পাশে বা কিভাবে থাকলে আলো বা রুমের কালারটি ফুটে উঠবে। ঘরটা হবে দখিনা দুয়ারি। জানালার ফাক দিয়ে মিষ্টি নরম রোদ আলতো করে ছুঁয়ে যাওয়া কিংবা বারান্দায় এক চিলতে বসন্তের খোলা হাওয়ায় মন জুড়িয়ে যাওয়া, এমন কিছু পারিপার্শ্বিক পরিবেশের কল্পনা সবার মনে উকি দিয়ে যায়। সেই সব কল্পনা থেকে প্রতিটি স্থানকে কাজে লাগিয়ে আসবাব-পত্র, লাইট, গৃহসজ্জা সামগ্রীর যথাযথ ব্যবহারের মাধ্যমে বাড়ি, অফিস বা যে কোনো প্রতিষ্ঠানকে আরামদায়ক ও নান্দনিক ভাবে উপস্থাপন করাই ইন্টেরিয়র ডিজাইনের প্রধান লক্ষ্য ।